**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

 Уставни основ за доношење овог закона садржан је у чл. 42, 97 став 1. тач. 2. Устава Републике Србије („Сл. гласник РС” бр. 98/06).

**II. РАЗЛОЗИ ЗА ДОНОШЕЊЕ ЗАКОНА**

Закон о националном ДНК регистру (,,Службени гласник РС”, број 24/18) донет је 2018. године чиме је успостављен јединствени правни оквир у овој области у Републици Србији.

У претходном периоду примене закона уочен је простор за унапређење успостављеног система, као и одређени недостаци које је потребно отклонити, а који се нису могли до детаља предвидети приликом предлагања основног текста закона.

Након анализе стања у пракси и искуства стеченог у претходном периоду у примени закона, предлажу се измене и допуне како би се закон примењивао уз јасније одредбе које неће стварати недоумице и практичне проблеме.

Разлози за доношење Закона о изменама и допунама Закона о националном ДНК регистру огледају се у прецизирању решења из постојећег закона на начин који ће омогућити бољу заштиту и ефикасније остваривање права грађана.

 Предложеним изменама и допунама закона, поред прецизирања база ДНК профила односно предвиђања додатних збирки које ће обезбедити бољу прегледност националног ДНК регистра и адекватно разврставање података према категоријама којима припадају одређена лица, издваја се база ДНК профила у поступцима за проналажење и идентификацију новорођене деце за коју се сумња да су нестала из породилишта или здравствених установа у Републици Србији и која је подељена на збирку спорних и неспорних ДНК профила.

 Такође, оно што је значајан искорак у усклађивању одредаба овог закона са прописима којима се уређује обрада података о личности и то у делу обраде података у посебне сврхе односно разликовања појединих врста лица на које се подаци односе, јесте прецизирање извршено у оквиру базе ДНК профила утврђених из неспорних биолошких узорака, где се у оквиру збирке ДНК профила лица, подаци разврставају сходно категорији лица у кривичном поступку и то на: податке о осумњиченом, окривљеном, оптуженом и оштећеном лицу.

 Поред наведеног, постоји потреба увођења обавезне акредитације свих лабораторија које спроводе ДНК анализу, у складу са важећим међународним стандардом, како би се осигурала ваљаност и прецизност података који су уносе у национални ДНК регистар, што је у складу са легислативом Европске Уније и препорукама Европске мреже форензичких института – ЕNFSI, а на коју су посебно указали експерти ЕУ (Аустрија и Хрватска), у оквиру TAIEX асистенција. Акредитацијом би се обезбедио већи степен поузданости резултата ДНК анализе за потребе вођења кривичног поступка, као и тачност унетих података у национални ДНК регистар, те предуслови за њихову аутоматску размену у будућности, а сходно преузетим обавезама Републике Србије у поступку њеног придруживања ЕУ.

 Наиме, поступак форензичке регистрације био би ефикаснији и економичнији када би се друге лабораторије у Србији акредитовале, јер би достављени ДНК профили могли одмах да се уносе у регистар, без понављања анализе и провере валидности резултата. Такође, не би било потребно да се Министарству доставља један примерак неспорног узорка.

Имајући у виду напред наведено препозната је потреба да се предметна област прецизира, уз јасно дефинисана права и обавезе субјеката у овој области и адекватне санкције за непоштовање прописаних обавеза.

 Најзад, постоји стална потреба за усавршавањем постојећих решења како би се испратиле савремене потребе које воде остваривању два значајна циља. Први је стварање нормативне основе за ефикаснији и економичнији кривични поступак и други је обезбеђивање потпуне заштите људских права и слобода загарантованих Уставом и међународним актима.

**III**. **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

 Чланом 1. Нацрта закона мења се члан 2. основног текста и то на начин да се у појмовнику из постојеће тачке 4) којом је дефинисан ДНК профил бришу и посебно пропишу тач. 4а) јединствени ДНК профил и 4б) мешани ДНК профил. Овом изменом се постиже већа транспарентност наведених појмова.

Чланом 2. Нацрта закона мења се члан 4. основног текста и то прецизирањем сврхе у ставу 3. овог члана и брисањем дела става 4. који се односи на обраду података којима се могу добити информације о физичким особинама (наведено је производ нових научних достигнућа у области анализе ДНК) .

Чланом 3. Нацрта закона којим се мења члан 5. основног текста предвиђене су одређене измене у постојећим базама ДНК профила, прецизирање одређених збирки, као и додавање нове базе ДНК профила утврђених у поступцима за утврђивање чињеница о статусу новорођене деце за коју се сумња да су нестала из породилишта или здравствених установа у Републици Србији, а која садржи две збирке - збирку ДНК профила утврђених из неспорних биолошких узорака могућих новорођене деце за коју се сумња да су нестала и збирку ДНК профила утврђених из биолошког материјала новорођене деце за коју се сумња да су нестала. Наведена база се формира због обавеза које произилазе из Закона о утврђивању чињеница о статусу новорођене деце за коју се сумња да су нестала из породилишта у Републици Србији, као и ради извршења обавезе Републике Србије из пресуде Европског суда за људска права у предмету [Јовановић против Србије](http://www.pravno-informacioni-sistem.rs/SlGlasnikPortal/viewdoc?uuid=6be567e5-461c-7f5e-257d-208664b2bd74&external=true" \t "_blank).

Чланом 4. Нацрта закона којим се мења члан 6. основног текста предвиђено је брисање ст. 2. - 4. овог члана.

Чланом 5. Нацрта заклона којим се мења наслов изнад члана 8. и члан 8. основног текста извршено је терминолошко прецизирање, те је реч „чување“ замењена речју „обрада“ у складу са прописом који уређује заштиту података о личности.

Чланом 6. Нацрта закона којим се додаје нови члан 8а. прописује се акредитација ДНК лабораторија у складу са одговарајућим стандардом. Акредитација ДНК лабораторија које учествују у кривичном поступку допринела би већој прецизности података који се користе као доказ у кривичном поступку и уносе у национални ДНК регистар. Овим би и поступак форензичке регистрације био знатно економичнији, јер би достављени ДНК профили из других неакредитованих ДНК лабораторија могли да се, без претходне провере, уносе у национални ДНК регистар. Наведено је такође у складу са препорукама европских експерата и препорукама Европске мреже форензичких института – ENFSI.

Чланом 7. Нацрта закона додаје се нови члан 9а. којим се дефинише казнена одредба за случај непоступања ДНК лабораторије у складу са чланом 6. Закона. На овај начин би требало да се обезбеди континуирано достављање ДНК података који су утврђени приликом вештачења која спроводе ДНК лабораторије у Републици Србији, а ради њиховог уноса у национални ДНК регистар.

Чланом 8. Нацрта закона прописује се акредитација ДНК лабораторија у складу са одговарајућим стандардом у року од 5 година од дана ступања на снагу овог закона. Истим чланом предвиђено је и да, до истека овог рока, ДНК лабораторије које врше вештачење у оквиру кривичног поступка, достављају Министарству један примерак неспорног узорка (букални брис), ради уноса профила у Регистар.

 Чланом 9. Нацрта закона прописује се обавеза за све ДНК лабораторије на територији Републике Србије да доставе Министарству у електронској форми ДНК профиле и идентификационе податке који су добијени за потребе кривичног поступка, утврђивања идентитета несталих или непознатих лица и лешева, делова тела, као и утврђивања чињеница о статусу новорођене деце за коју се сумња да су нестала из породилишта и здравствених установа у Републици Србији, а којима наведене лабораторије располажу на дан ступања на снагу овог закона, а најкасније у року од годину дана од дана ступања на снагу овог закона. Истим чланом прописане су новчане казне за правна лица, одговорна лица у правном лицу, предузетнике и физичка лица.

 Чланом 10. Нацрта закона предвиђа се ступање на снагу овог закона осмог дана од дана објављивања у „Службеном гласнику Републике Србије”.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије.